ยูบิลลี่ทะลุเป้ามุ่งพัฒนาฯดีขายโต33%
ยูบิลลี่ฯ ตั้งท่าเพิ่มเป้าหมายรายได้ปีนี้ แถมมาร์จินสูง ส่วนมุ่งพัฒนาฯ ขายดีโตถึง 33%
25 พ.ค. 2555

ยูบิลลี่ฯ ตั้งท่าเพิ่มเป้าหมายรายได้ปีนี้ แถมมาร์จินสูง ส่วนมุ่งพัฒนาฯ ขายดีโตถึง 33% 
น.ส.อัญรัตน์ พรประกฤต ประธานเจ้าหน้าที่บริหารด้านการเงิน บริษัท ยูบิลลี่ เอ็นเตอร์ไพรส์ (JUBILE) กล่าวว่า บริษัทอาจเพิ่มเป้าหมายรายได้ปีนี้ แต่ต้องรอดูสิ้นไตรมาส 2 ก่อน จากเดิมตั้งเป้าเติบโต 20% หรือ 1,100 ล้านบาท ทั้งนี้ ไตรมาสแรกมีรายได้เติบโตถึง 38% ซึ่งถือว่าสูงกว่าเป้าหมายมาก 
ขณะที่รายได้ไตรมาส 2 น่าจะโตขึ้นจากไตรมาสแรก 20% เนื่องจากมีการจัดโปรโมชันกระตุ้นยอดขาย มีลูกค้ารายใหม่เพิ่มขึ้น และบริษัทมีแผนเปิดสาขาใหม่ถึง 15 แห่ง ทำให้สิ้นปีนี้มีทั้งหมด 95 สาขา โดยใช้เงินทุนทั้งหมด 100 ล้านบาท
ส่วนอัตรากำไรขั้นต้น (มาร์จิน) ในปีนี้ คาดว่าจะอยู่ที่ 42-45% ซึ่งปกติตั้งเป้าอย่างน้อยที่ 40% ความเสี่ยงปีนี้ไม่มีอะไรน่าเป็นห่วง ยกเว้นความผันผวนของค่าเงินเพราะบริษัทนำเข้าสินค้าจากเบลเยียม และปกติมีการซื้อสัญญาเงินล่วงหน้า (ฟอร์เวิร์ด) 75-80% 
สำหรับเรื่องไปลงทุนต่างประเทศยังอยู่ระหว่างศึกษาอยู่ ไม่รีบ เนื่องจากยังเห็นช่องว่างที่จะเติบโตจากในประเทศอีกมาก
นายสุเมธ เลอสุมิตรกุล ประธานเจ้าหน้าที่บริหาร บริษัท มุ่งพัฒนา อินเตอร์แนชชั่นแนล (MOONG) คาดว่าปีนี้ยอดขายจะเติบโตราว 33% และมีมาร์จินเพิ่มขึ้นหลังบริษัทได้เปลี่ยนวัตถุดิบในการผลิตขวดนม ส่วนงบลงทุนปีนี้ตั้งไว้ที่ 30 ล้านบาท